Waqt l-ewwel diskors tiegħu f'seduta konġunta tal-Kungress, il-President Amerikan Joe Biden ħabbar proposti kbar fosthom benefiċċji fis-setturi tax-xogħol, l-edukazzjoni u l-ħarsien soċjali. Skont analisti, dawn il-proposti li jlaħħqu l-erba' triljun dollaru Amerikan u li ħabbar lejliet l-ewwel 100 jum tiegħu fil-White House, huma l-akbar reviżjoni tal-benefiċċji fl-aħħar ħamsin sena. Minkejja li Biden iddeskriva dawn il-benefiċċji bħala investiment fl-Amerika, li jsir darba kull ġenerazzjoni, il-Partit Repubblikan qed jopponi bil-qawwa dawn il-proposti. Għalkemm id-Demokratiċi għandhom il-kontroll tal-Kamra tar-Rappreżentanti u tas-Senat, il-pjanijiet mistennija li jgħaddu minn skrutinju sħiħ mill-Kungress qabel dawn isiru liġi.